Pavle Goranović
<s>Pavle Goranović crnogorski književnik, rođen je 5. 4. 1973. godine u Nikšiću.</s><s>Piše poeziju, prozu i eseje.</s>

<s>Direktor je Zavoda za udžbenike i nastavna sredstva Crne Gore.</s>

<s>Diplomirao je na Filozofskom fakultetu u Nikšiću - Odsjek za filozofiju, a magistrirao i doktorirao teoriju umjetnosti.</s>

<s>Objavio je sljedeće knjige: Ornamentika noći (1994), Čitanje tišine (1997), Knjiga privida (2002), Kako mirišu knjige (2008), Tin Ujević i Crna Gora (2008), Cinober (2009), Grad punog mjeseca (2014), Imena čežnje (2015), Poezija (2019), te zbirku eseja Udvojena čitanja (2022).</s><s>Javna ustanova Ratkovićeve večeri poezije objavila je multimedijalno izdanje knjige Antologija Pavle Goranović, u kojoj su objavljene njegove pjesme, a u audio-izdanju, do kojeg se dolazi preko QR koda, stihove govore Žana Gardašević, Petar Novaković i Vladimir Savićević.</s>

<s>Za književno stvaralaštvo dobio je niz priznanja i nagrada.</s><s>Između ostalih dobitnik je Nagrade Risto Ratković, za najbolju knjigu poezije objavljenu u Crnoj Gori, Bosni i Hercegovini, Srbiji i Hrvatskoj – za 2009. godinu i Nagradu Vito Nikolić za najboljeg crnogorskog lirika u 2010/2011. godini.</s><s>Dobitnik je najvažnijeg državnog priznanja – Trinaestojulske nagrade za 2019. godinu.</s>

<s>Nagrađen je Državnom nagradom Miroslavljevo jevanđelje u 2014. godini za najbolje književno, istoriografsko, etnografsko i publicističko djelo objavljeno u Crnoj Gori u prethodne tri godine.</s>

<s>Knjige i književni radovi su mu prevođeni na više jezika (engleski, njemački, italijanski, francuski, ruski, slovenački, slovački, makedonski, poljski, bugarski, švedski, albanski, hebrejski...).</s>

<s>Zastupljen je u brojnim antologijama crnogorske i eksjugoslovenske poezije i kratke priče, te u antologijama New European Poets (Sjedinjene Američke Države), Antologija poezije slovenskih zemalja itd.</s><s>Neka izdanja na stranim jezicima: Knjiga prividov (Ljubljana, 2005), Доаѓаат ангелите на рамнодушноста: изабрана поезија (Skopje, 2009), Reading of silence (2010) Читање на тишината (Skopje, 2010), Stinët e humbura (Tirana, 2013), Die schwindende Stadt (Wien, 2019), Great preparations (Riga, 2020).</s>

<s>Priredio je izbore iz savremene crnogorske književnosti koji su objavljeni u Italiji, Slovačkoj, Hrvatskoj, Makedoniji i Sloveniji, kao i sljedeća izdanja: antologija savremene crnogorske poezije i proze na italijanskom jeziku Dalla montagna nera ‒ Lecce (2010), izbor iz poezije Lesa Ivanovića Jutra jugova (prvo izdanje ‒ Cetinje 2010, drugo, dopunjeno izdanje ‒ Cetinje 2011); antologija Što vidiš? ‒ savremeno crnogorsko pjesništvo (Zagreb, 2005); monografija Ratkovićeve večeri poezije  (Bijelo Polje, 2006); Poezija članova Crnogorske akademije nauka i umjetnosti (Podgorica, 2018); Izabrana djela Radovana Zogovića (u dva toma, Podgorica, 2019); Proza članova Crnogorske akademije nauka i umjetnosti (Podgorica, 2020).</s>

<s>Član je domaćih i međunarodnih književnih organizacija (CDNK, Crnogorski PEN centar).</s>

<s>Bio je urednik i umjetnički direktor kulturnih manifestacija i festivala, član žirija za dodjelu pojedinih domaćih i međunarodnih književnih nagrada, predsjednik žirija Državne nagrade Oktoih za izuzetne rezultate u oblasti obrazovanja i vaspitanja.</s><s>Bio je predstavnik Crne Gore u Komitetu za obrazovanje pri Savjetu Evrope u Strazburu, kao i član Savjeta za kvalifikacije.</s>

<s>Učestvovao je na više značajnih međunarodnih konferencija iz oblasti kulture i obrazovanja.</s>

<s>Bio je član Savjeta Pokreta za nezavisnu Crnu Goru.</s>

<s>Bio je predstavnik Crne Gore u Programskom savjetu, a sada je član Upravnog odbora Foruma slovenskih kultura, međunarodne organizacije koja promoviše očuvanje kulturnih vrijednosti i tradicije na prostoru slovenskih zemalja.</s><s>Član je Nacionalnog savjeta za kulturu.</s>

<s>Od 2003. do 2010. godine bio je savjetnik predsjednika Vlade Crne Gore.</s>

<s>Godine 2010. imenovan je za direktora Zavoda za školstvo Crne Gore.</s>

<s>Od 18. marta 2015. godine do 28. novembra 2016. godine bio je ministar kulture u Vladi Crne Gore.</s>

<s>Od novembra 2016. godine do marta 2017. godine bio je poslanik u Skupštini Crne Gore.</s>

<s>Od decembra 2013. član je Odbora za književnost Crnogorske akademije nauka i umjetnosti.</s>

<s>Njegova bibliografija (autorke mr Vere Đukanović, Nacionalna biblioteka Crne Gore „Đurđe Crnojević”, Cetinje, 2020) sadrži više od 2000 jedinica.</s>

<s>Za vanrednog člana Crnogorske akademije nauka i umjetnosti izabran je 18. decembra 2015. godine.</s>

